次韻李子永雪中長句
作者：范成大
朝代：宋

paragraphs: 黄昏苦寒烏鳥稀，吹沙走石交橫飛。
布衾如鐵復似水，夢想東風來解圍。
豈知天地有奇事，夜半窗紙生光輝。
兜羅寶界佛所現，冥凌不敢專璿璣。
開門倚杖眩一色，迥立此世空無依。
少年行樂怳尚記，瑶林珠樹中成蹊。
犬驕鷹俊馬蹄快，狡穴未盡須窮追。
湖海粗豪今豈在，但憶鳴哮如餓鴟。
北鄰亦復淡生活，要我忍寒吟此詩。
手龜筆退不可捉，墨泓齟齬冰生衣。